Document ID: 32000D0462

Odločba Komisije
z dne 12. julija 2000
o zdravstvenih spričevalih za uvoz čebel/čebeljih panjev, matic in njihovih spremljevalk iz tretjih držav
(notificirano pod dokumentarno številko K(2000) 1966)
(Besedilo velja za EGP)
(2000/462/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS [1], kakor je bila nazadnje spremenjena z Odločbo 95/176/ES [2], in zlasti členov 17 in 18 Direktive,
ob upoštevanju naslednjega:
(1) Tretje države, iz katerih države članice dovolijo uvoz čebel/čebeljih panjev ali matic (s spremljevalkami) v Skupnost, je treba določiti v skladu z zahtevami Direktive Sveta 92/65/EGS; to uvozno dovoljenje se uporablja za katero koli tretjo državo.
(2) Treba je določiti zdravstveno spričevalo za uvoz čebel/čebeljih panjev, matic in njihovih spremljevalk v Skupnost v skladu z zahtevami Direktive Sveta 92/65/EGS.
(3) V primeru novih ali eksotičnih bolezni je treba po potrebi sprejeti dodatne zaščitne ukrepe.
(4) Direktiva Sveta 96/93/EGS [3] določa standarde za izdajanje spričeval, ki so potrebni za veljavno izdajanje spričeval in za preprečevanje goljufij. Primerno je zagotoviti, da pravila in načela, ki jih uporabljajo uradniki tretjih držav, ki izdajajo spričevala, nudijo zagotovila, ki so najmanj enakovredna tistim, določenim v navedeni direktivi.
(5) Glede na to, da je uveden nov režim izdajanja spričeval, je treba predvideti obdobje za njegovo izvajanje.
(6) Ukrepi, predvideni s to odločbo, so v skladu z mnenjem Stalnega veterinarskega odbora -
SPREJELA NASLEDNJO ODLOČBO:
Člen 1
Države članice dovolijo uvoz čebel (Apis mellifera)/čebeljih panjev, matic in njihovih spremljevalk, ki prihajajo iz tretjih držav, samo če so v skladu z zagotovili, določenimi v zdravstvenem spričevalu, ki ustreza vzorcu iz Priloge k tej odločbi.
Člen 2
Ta odločba se uporablja od 1. novembra 2000.
Člen 3
Ta odločba je naslovljena na države članice.
V Bruslju, 12. julija 2000

Labels: 0
3
5
6